**Poziv za priključenje akciji "Čepom do osmeha"**

Poštovani,

Ovim putem Vam se obraćamo ispred humanitarno-ekološke organizacije "Čepom do osmeha"

Ministarstvo prosvete, nauke i tehnološkog razvoja, propisima usvojenim 2009. godine, definisalo je inkluzivno obrazovanje kao dostupno, kvalitetno i pravedno obrazovanje za svako dete. Primeri iz škola ukazuju da je vršnjačka podrška od neprocenljive vrednosti za prihvatanje, uključenost i učenje svakog deteta, a posebno dece iz osetljivih grupa. Problem nastaje onog momenta kada dete sa posebnim potrebama nema adekvatno pomagalo koje mu je neophodno da se uključi u školski sistem. Ponekad su to invalidska kolica, specijalan sto za dete sa posebnim potrebama, prenosivi računar za slepe ili neko drugo pomagalo.

Do sada smo uručili pomagala za četrdesetoro dece i trudimo se da taj broj bude još veći. Svakim danom sve veći broj društveno odgovornih kompanija se priključuje našoj akciji, što nam daje sve više snage i volje da nastavimo sa našom akcijom i da uz pomoć prijatelja pomognemo što većem broju dece širom Srbije.

**Ko smo mi?**

Mi smo Udruženje koje je nastalo inicijativom diplomiranog ekologa, Vanje Petković. Princip akcije je vrlo jednostavan - sakupljaju se tvrdi, plastični čepovi sa različitih vrsta plastične ambalaže. Čepovi se odvoze na reciklažu i od tih sredstava kupuju se pomagala deci sa invaliditetom. Dakle, akcija je trajnog karaktera, a do sada smo sakupili preko 300 tona plastičnih čepova.

**Šta nam je cilj?**

Akcija ima dvostruki cilj, a to je da se deci sa invaliditetom olakša svakodnevni život i rad i da se reciklažom otpada čuva životna sredina.

U prilogu vam dostavljamo Memorandum o poslovno-tehničkoj saradnji i predlažemo postavljanje kartonskih kutija za sakupljanje plastičnih čepova u prostorijama OŠ "Nikola Tesla".

Za sva dodatna pitanja i eventualne nedoumice stojimo vam na raspolaganju.

Srdačan pozdrav,

dipl. ekolog Vanja Petković

sajt: http://cepomdoosmeha.org.rs/

facebook: https://www.facebook.com/cepomdoosmeha/

twitter: https://twitter.com/cepomdoosmeha

https://www.instagram.com/cepomdoosmeha/?hl=en